Leping

Euroopa Liidu ja Rumeenia vahel Rumeenia osalemise kohta Euroopa Liidu juhitavates vägedes endises Jugoslaavia Makedoonia Vabariigis

EUROOPA LIIT

ühelt poolt ning

RUMEENIA

teiselt poolt,

edaspidi "lepingupooled",

VÕTTES ARVESSE:

- 27. jaanuaril 2003 võttis Euroopa Liidu Nõukogu vastu ühismeetme 2003/92/ÜVJP Euroopa Liidu sõjalise operatsiooni kohta endises Jugoslaavia Makedoonia Vabariigis,

- Rumeeniat kutsuti osalema Euroopa Liidu juhitavas operatsioonis,

- vägede moodustamine on edukalt lõpule viidud ning EL operatsiooni ülem ja EL Sõjaline Komitee soovitasid sõlmida Rumeeniaga lepingu Rumeenia väeüksuse osalemise kohta Euroopa Liidu juhitavas operatsioonis,

- 11. märtsil 2003 tegi poliitika- ja julgeolekukomitee otsuse kiita heaks Rumeenia osalemine Euroopa Liidu juhitavas operatsioonis,

- endise Jugoslaavia Makedoonia Vabariigi valitsus ja peasekretär/kõrge esindaja on olnud kirjavahetuses operatsiooni läbiviimise küsimuses,

- 21. märtsil 2003 sõlmisid Euroopa Liit ja endise Jugoslaavia Makedoonia Vabariigi valitsus lepingu Euroopa Liidu juhitavate vägede ja nende isikkoosseisu staatuse kohta,

ON KOKKU LEPPINUD JÄRGMISES:

Artikkel 1

Raamistik ja mõisted

1. Rumeenia liitub järgmistes artiklites sätestatud tingimuste kohaselt Euroopa Liidu Nõukogu poolt 27. jaanuaril 2003 vastuvõetud ühismeetmega 2003/92/ÜVJP Euroopa Liidu juhitavate vägede kohta endises Jugoslaavia Makedoonia Vabariigis.

2. Käesolevas lepingus kasutatakse järgmisi mõisteid:

a) operatsioon "Concordia" – ühismeetmega 2003/92/ÜVJP ettenähtud Euroopa Liidu sõjaline operatsioon endises Jugoslaavia Makedoonia Vabariigis;

b) Euroopa Liidu juhitavad väed – EL sõjaline staap, operatsioonis "Concordia" osalevate riikide väeüksused ning nende varustus ja transpordivahendid;

c) Euroopa Liidu juhitavate vägede isikkoosseis – Euroopa Liidu juhitavatesse vägedesse määratud tsiviilisikud ja sõjaväelased;

d) mehhanism – nõukogu 27. jaanuari 2003. aasta otsusega loodud operatiivne rahastamismehhanism, millega sätestatakse Euroopa Liidu sõjalise operatsiooni ühiste kulude finantseerimine endises Jugoslaavia Makedoonia Vabariigis;

e) osalevad riigid – liikmesriigid, kes kohaldavad lõikes 1 nimetatud ühismeedet, ja kolmandad riigid, kes osalevad operatsioonis "Concordia" oma väeüksuste, isikkoosseisu või varustusega;

f) ühine kaebuste läbivaatamise komisjon – Euroopa Liidu juhitavate vägede staatust endises Jugoslaavia Makedoonia Vabariigis käsitleva Euroopa Liidu ja endise Jugoslaavia Makedoonia Vabariigi vahelise lepingu artikli 13 kohaselt moodustatud ühine kaebuste läbivaatamise komisjon.

Artikkel 2

Operatsioonis osalemine

1. Rumeenia osaleb operatsioonis "Concordia" oma väekontingendiga vastavalt vägede moodustamist käsitleva nõupidamise otsusele. Vajaduse korral tagatakse lähetatud personali väljavahetamine.

2. Rumeenia tagab, et tema väed ja personal täidavad oma ülesanded kooskõlas ühismeetme 2003/92/ÜVJP sätete, operatsiooni kava ja rakendusmeetmetega.

3. Rumeenia teatab EL operatsiooni juhatajale, EL vägede juhatajale ja EL sõjalisele staabile mis tahes muudatustest oma osalemises operatsioonis "Concordia".

Artikkel 3

Staatus

1. Operatsioonis "Concordia" osalevate vägede ja isikkoosseisu staatust reguleerib Euroopa Liidu ja endise Jugoslaavia Makedoonia Vabariigi vaheline leping Euroopa Liidu juhitavate vägede staatuse kohta endises Jugoslaavia Makedoonia Vabariigis ning selle rakenduseeskirjad.

2. Endisest Jugoslaavia Makedoonia Vabariigist väljaspool paiknevatesse staapidesse või juhtimisüksustesse lähetatud isikkoosseisu staatust reguleeritakse kõnealuste staapide ja juhtimisüksuste ning Rumeenia vaheliste kokkulepetega.

Artikkel 4

Käsuliin

1. Rumeenia osalemine operatsioonis "Concordia" ei piira Euroopa Liidu sõltumatust otsuste tegemisel.

2. Kõik väed ja isikkoosseis jäävad oma siseriikliku ametiasutuse alluvusse.

3. Siseriiklikud asutused annavad operatiivjuhtimise (OPCON) üle ELi operatsiooni juhatajale. Operatsiooni juhatajal on õigus oma volitusi delegeerida.

4. Vastavalt ühismeetme 2003/92/ÜVJP artikli 8 lõikele 4 ning osalejate komitee moodustamist käsitlevale poliitika- ja julgeolekukomitee otsusele FYROM/1/2003 on Rumeenial operatsiooni "Concordia" igapäevase haldamise seisukohast samad õigused ja kohustused kui operatsioonis osalevatel EL liikmesriikidel.

5. Rumeenia isikkoosseis allub oma riigi jurisdiktsioonile. Operatsiooni juhataja või vägede juhataja võivad mis tahes ajal nõuda Rumeenia isikkooseisu väljaviimist.

6. Rumeenia nimetab oma riigi vägede esindamiseks EL vägedes kõrgema sõjaväelise esindaja. Kõrgem sõjaline esindaja konsulteerib kõikides operatsiooni "Concordia" puudutavates küsimustes EL vägede juhatajaga ning vastutab väekontingendi igapäevase distsipliini eest.

Artikkel 5

Salastatud teave

Rumeenia võtab asjakohaseid meetmeid tagamaks, et tema isikkoosseis käsitleb Euroopa Liidu salastatud teavet vastavalt Euroopa Liidu Nõukogu julgeolekueeskirjadele, mis on esitatud nõukogu otsuses 2001/264/EÜ, [1] ja muudele EL operatsiooni juhataja antavatele juhistele.

Artikkel 6

Finantsaspektid

1. Ilma et see piiraks artikli 7 kohaldamist, kannab Rumeenia kõik kulud, mis on seotud tema osalemisega operatsioonis "Concordia", välja arvatud need kulud, mis operatsiooni operatiiveelarve kohaselt kuuluvad ühiste kulude hulka.

2. Kui ühine kaebuste läbivaatamise komisjon otsustab määrata kahjutasu endisest Jugoslaavia Makedoonia Vabariigist pärit juriidilisele või füüsilisele isikule, hüvitab Rumeenia need kahjud, mille korral on surma, vigastuse või varalise kahju põhjustanud tema isikkoosseis või talle kuuluv varustus, välja arvatud juhul, kui tekitatud kahju otsustatakse hüvitada mehhanismi raames vastavalt mehhanismi loomist käsitleva nõukogu 27. jaanuari 2003. aasta otsuse artikli 9 lõikele 3.

Artikkel 7

Osalemine ühiste kulude katmisel

1. Rumeenia osaleb missiooni jooksvate kulude katmises summaga 36 603,50 eurot poolaastas.

2. Operatsiooni "Concordia" üldkulude rahastamiseks nõukogu 27. jaanuari 2003. aasta otsusega loodud mehhanismi haldaja ja Rumeenia pädeva ametiasutuse vahel sõlmitakse kokkulepe. Kõnealune kokkulepe näeb ühtlasi ette:

a) osamakse maksmise korra ja haldamise;

b) vajadusel osamaksu tõendamise korra, mis hõlmab selle kontrollimist ja auditeerimist.

3. Rumeenia kannab oma osamaksu operatsiooni "Concordia" ühistes kuludes üle pangakontole, mille teatab talle mehhanismi haldaja.

Artikkel 8

Nõuete rikkumine

Kui üks lepingupool jätab täitmata eelmistes artiklites sätestatud kohustused, on teisel lepingupoolel õigus ühekuulise etteteatamisega käesolev leping lõpetada.

Artikkel 9

Jõustumine

Käesolev leping jõustub allakirjutamisel.

Leping kehtib Rumeenia operatsioonis osalemise lõpuni.

Brüssel,

+++++ TIFF +++++

, koostatud neljas eksemplaris inglise keeles.

Euroopa Liidu nimel

+++++ TIFF +++++

Rumeenia nimel

+++++ TIFF +++++

[1] EÜT L 101, 11.4.2001, lk 1.

--------------------------------------------------